Najda Đogić, 6.b

 Zimske razmirice

 Novi je dan polako svitao, ali dosta sporo, kao da nije želio napustiti dotadašnju postelju i započeti svoju dužnost. Vani bijaše podosta hladno i napadalo mnogo snijega. Samo bi pokoja zraka sunca dopirala do snijegom pokrivenog tla. Vedra i nasmijana lica djece izlazila su iz kuća, radujući se snijegu i pahuljama koje su se nježno spuštale na krovove kuća ovoga maloga grada.

 Mnogi su se ljudi prihvatili posla i počeli čistiti snijeg. U međuvremenu, dok se nitko nije osvrtao, gradom prođe mala, sramežljiva maglica. Maglica bijaše bijela poput snijega, vesela poput ptice, a mala kao dlan. Skakutala je gradom ne bi li gdje-gdje ispred kuća, ugledala nasmijane snjegoviće. Zaustavila se kraj jednog puteljka i promatrala veselu i razigranu obitelj koja pravi snjegovića. Snjegoviću su stavili šareni šeširić, veliki šal i veliku mrkvu za nos. Kad su ga napokon izgradili, ušli su u svoju toplu kuću ugrijati se. Maglica priđe snjegoviću i upita ga: „Je li ti hladno, snježni čovječe?“ Na to joj snjegović, s crnim, caklenim očima odgovara: „Zašto bi mi bilo hladno kad sam od snijega, maglice?“ Uto puhne snažan vjetar s kojim maglica nije bila u najboljim odnosima. Naime, prošle godine, kad se maglica spuštala da ovije jedan gradić, vjetar je toliko jako zapuhao da se maglica odvojila na desetke dijelova. Dani i dani su bili potrebni da maglica skupi svoje rastavljene dijelove u svoj nekadašnji oblik. Ovoga puta vjetar je odnio snjegovićev šareni šeširić. Tužno, ali osorno maglica vrisne: „Vrati mu njegov šeširić! Ne pripada ti!“ Vjetar je na to samo suknuo u nekoliko smjerova i odgovorio: „A što ako neću?“! U magličino plinovito srce vratio se onaj stari osjećaj straha i ljutnje iz prošlosti koji ju je vezao za tog hirovitog i podrugljivog vjetrića. Vjetar je postajao sve jači i snažno je zapuhao, želeći u potpunosti maglicu raznijeti u desetke dijelova, kao što je to učinio i prije. Ovoga puta maglica bijaše mudrija i spretnija pa je svojom moći nestajanja i nastajanja uspjela izbjeći vjetru i ponovno uzeti snjegovićev šešir od svojatala vjetra. Maglica se mogla narugati poniženom vjetriću, no samo se ovlaš zadovoljno nasmijala i vratila snjegoviću njegov oteti šešir.

 Maglici je bilo vrijeme da krene dalje i oprostila se sa snjegovićem, baš onako tajanstveno i mirno kako je i došla, no ostavljajući za sobom tračke svog dugog, magličastog plašta.